Pravilnik o predelavi biološko razgradljivih odpadkov v kompost

Pravilnik o predelavi biološko razgradljivih odpadkov v kompost
Zbirni podatki čistopisa: Prva objava: Uradni list RS, št. 42-1886/2004, stran 5180
Datum objave: 23.4.2004 Veljavnost: od 8.5.2004
I. SPLOŠNE DOLOČBE
1. člen
(1) Ta pravilnik določa obvezna ravnanja in druge pogoje
predelave biološko razgradljivih odpadkov v kompost (v
nadaljnjem besedilu: kompostiranje) ter pogoje in ukrepe v zvezi
z načrtovanjem, gradnjo in obratovanjem kompostarn.
(2) Za vprašanja v zvezi s kompostiranjem in splošnimi pogoji
predelave odpadkov, ki niso posebej urejeni s tem pravilnikom,
se uporablja predpis, ki ureja ravnanje z odpadki.
2. člen
Določbe tega pravilnika se ne uporabljajo za:
– hišno kompostiranje,
– kompostiranje odpadkov rastlinskega izvora na kraju nastanka
na kmetijskih zemljiščih, v vrtnarijah in drevesnicah ter
zemljiščih parkov, zelenic ali površin, namenjenih športu ali
rekreaciji in
– kompostiranje živalskih stranskih proizvodov kategorije 1 in 2.
3. člen
Pojmi imajo po tem pravilniku naslednji pomen:
1. biološko razgradljiv odpadek je vsak odpadek, ki je anaerobno
ali aerobno razgradljiv, tako kot kuhinjski odpadki, zeleni
vrtni odpad, papir ali karton;
2. dajanje na trg je dejanje, s katerim je kompost prvič dan na
trg proti plačilu ali brezplačno z namenom za uporabo ali
nadaljnjo prodajo;
3. dobavitelj komposta je pravna ali fizična oseba, ki kot
proizvajalec komposta, uvoznik komposta ali trgovec daje kompost
na trg. Za dobavitelja šteje tudi uvoznik ali proizvajalec
komposta, če je sam končni uporabnik uvoženega oziroma
proizvedenega komposta;
4. higienizacija odpadkov je toplotna obdelava biološko
razgradljivih odpadkov pri kompostiranju z namenom uničenja
vegetativnih oblik človeških, živalskih in rastlinskih patogenih
organizmov v procesu nastajanja komposta tako, da je tveganje
prenosa bolezni pri nadaljnji obdelavi, prodaji ali uporabi
komposta zanemarljivo;
5. hišno kompostiranje je kompostiranje biološko razgradljivih
odpadkov, ki nastajajo v posameznemu gospodinjstvu kot kuhinjski
odpadki ali zeleni vrtni odpad, in raba tako proizvedenega
komposta na vrtu, ki pripada temu gospodinjstvu;
6. kompost je biološko stabilen, higieniziran, humusu podoben
material, brez motečih vonjav, bogat z organsko snovjo, ki
nastane s kompostiranjem in ustreza kakovostnim zahtevam
predpisa, ki ureja vnos rastlinskih hranil v tla;
7. kompostarna je tehnološka enota in oprema, namenjena
kompostiranju vključno z opremo za čiščenje odpadnih vod, ki
nastajajo pri kompostiranju;
8. kompostiranje je nadzorovana, avtotermična in termofilna
biotična aerobna razgradnja ločeno zbranih biološko
razgradljivih odpadkov in njihova predelava v kompost ob
delovanju mikro in makro organizmov;
9. kompostiranje na kraju nastanka je kompostiranje na kraju
nastanka biološko razgradljivih odpadkov;
10. kompostiranje na prostem je kompostiranje v kupih, kjer se
biološko razgradljivi odpadki občasno z mehanskimi sredstvi
obračajo z namenom, da se poveča poroznost kupa in homogenost
odpadkov;
11. mala komunalna kompostarna je kompostarna z letno
zmogljivostjo predelave, ki ne presega 100 t neobdelanih
biološko razgradljivih odpadkov in je namenjena kompostiranju
odpadkov rastlinskega izvora iz vrtov in javnih zelenih površin
ter biološko razgradljivih kuhinjskih odpadkov iz gospodinjstev
in zeleni vrtni odpad z namenom, da proizvedeni kompost sami
porabijo na svojih vrtovih ali javnih zelenih površinah naselja,
v katerem je ta kompostarna. Za kuhinjske odpadke iz
gospodinjstva štejejo tudi kuhinjski odpadki, ki nastajajo v
kuhinjah ali pri razdeljevanju obrokov nosilca živilskih
dejavnosti in jih v skladu s predpisom, ki ureja ravnanje z
organskimi kuhinjskimi odpadki, ni treba prepuščati zbiralcu
kuhinjskih odpadkov;
12. mešanica kompostov z drugimi snovmi je mešanica:
– kompostov z neobdelanimi biološko razgradljivimi odpadki
rastlinskega izvora,
– kompostov z živinskimi in drugimi gnojili in
– kompostov z zemljino, šoto, mineralnimi surovinami, odpadnim
kalcijevim karbonatom ali mulji, ki nastanejo pri mehčanju vode;
13. nezaželene primesi v kompostu so delci plastike, stekla,
kovin in podobnih nerazgradljivih materialov razen peska, proda
in drobnega kamenja;
14. upravljavec kompostarne ali upravljavec male komunalne
kompostarne je pravna ali fizična oseba, ki upravlja kompostarno
ali malo komunalno kompostarno, in je odgovorna za njeno
obratovanje;
15. zaprto kompostiranje je kompostiranje v zaprtih reaktorjih,
v katerih je proces kompostiranja pospešen z optimalno izmenjavo
zraka in nadzorom vsebnosti vode in temperature;
16. zeleni vrtni odpad so odpadki rastlinskega izvora iz vrtov
in parkov kot so odpadne veje, trava in listje razen odpadkov od
čiščenja površin, žaganje in lesni odpadki, če les ni obdelan s
premazi ali lepili, ki vsebujejo težke kovine ali organske
spojine;
17. živalski stranski proizvodi kategorije 1, 2 in 3 so biološko
razgradljivi odpadki, ki so razvrščeni v tri kategorije
živalskih stranskih proizvodov v skladu s predpisi na področju
veterine, ki urejajo zdravstvena pravila za živalske stranske
proizvode, ki niso namenjeni prehrani ljudi.
II. VRSTE BIOLOŠKO RAZGRADLJIVIH ODPADKOV
4. člen
(1) Kompostirati je dovoljeno samo biološko razgradljive
odpadke, določene v prilogi 1, ki je sestavni del tega
pravilnika.
(2) Ne glede na določbo prejšnjega odstavka je hišno
kompostiranje in kompostiranje v mali komunalni kompostarni
prepovedano za živalske stranske proizvode kategorije 3, med
katere se uvrščajo:
– odpadki živalskega izvora s številko 02 01 02, 02 01 99, 02 02
02, 02 02 03, 02 02 99, 02 05 01 in 19 06 06 iz
klasifikacijskega seznama odpadkov, določenega v predpisu, ki
ureja ravnanje z odpadki, in
– organski kuhinjski odpadki, ki so v skladu s predpisom, ki
ureja ravnanje z odpadki, razvrščeni med ločene frakcije
komunalnih odpadkov s številko 20 01 08 iz klasifikacijskega
seznama odpadkov, določenega v predpisu, ki ureja ravnanje z
odpadki, in jih je treba v skladu s predpisom, ki ureja ravnanje
z organskimi kuhinjskimi odpadki, prepuščati zbiralcu kuhinjskih
odpadkov.
III. ZAHTEVE ZA KOMPOSTIRANJE
5. člen
Upravljavec kompostarne ali upravljavec male komunalne
kompostarne mora zagotoviti, da se:
– biološko razgradljivi odpadki predajo v kompostiranje takoj po
prevzemu ali pa začasno skladiščijo tako, da ni škodljivih
vplivov na okolje in zaposlene,
– zabojniki in posode ter vozila za prevoz biološko
razgradljivih odpadkov redno čistijo in razkužujejo na posebej
urejenem prostoru kompostarne,
– sistematično izvajajo preventivni ukrepi za varstvo pred
pticami, glodalci, mrčesom in drugimi škodljivci na podlagi
dokumentiranega programa zatiranja škodljivcev,
– za vse dele in območja kompostarne izdela načrt čiščenja in
razkuževanja, ki se nanaša tako na opremo, čistila in način
čiščenja ter razkuževanja, čiščenje in razkuževanje kompostarne
pa se izvaja skladno z načrtom čiščenja in razkuževanja,
– na območju kompostarne redno izvajajo higienski pregledi
opreme in celotnega območja kompostarne, izvedene higienske
preglede in rezultate pregledov pa beleži,
– naprave in oprema kompostarne vzdržuje v dobrem operativnem
stanju, merilna oprema pa redno umerja.
6. člen
(1) Kompostiranje mora potekati tako, da je v obdobju več tednov
zagotovljena visoka stopnja biotske aktivnosti pri temperaturi v
termofilnem območju in pri primernih razmerah tako glede vodnih
in zračnih lastnosti kot vsebnosti hranil in njihovega
medsebojnega razmerja.
(2) V času kompostiranja se mora vsa količina komposta
izpostaviti določeni temperaturi, in sicer:
– 55 °C pri kompostiranju na prostem za čas najmanj dveh tednov,
pri čemer je treba petkrat premešati celotno količino komposta,
– 65 °C pri kompostiranju na prostem za čas najmanj enega tedna,
pri čemer je treba dvakrat premešati celotno količino komposta
ali
– 60 °C pri zaprtem kompostiranju za čas najmanj enega tedna.
7. člen
(1) Ves čas kompostiranja je treba zagotavljati merjenje
temperature v kompostu in shranjevanje podatkov o izvedenih
meritvah.
(2) Pogostost meritev in število mernih mest se določi glede na
vrsto biološko razgradljivih odpadkov in čas trajanja
kompostiranja v dovoljenju iz 12. člena tega pravilnika, pri
čemer se upošteva, da je treba temperaturo izmeriti najmanj
enkrat dnevno v obdobju kompostiranja, ko mora biti kompost
izpostavljen temperaturi večji od 55 °C, in najmanj enkrat na
teden v ostalem obdobju kompostiranja.
(3) Podatke o izvedenih meritvah temperature je treba za vsak
zaključen proces kompostiranja shraniti za obdobje najmanj dveh
let.
(4) Meritve temperature iz prejšnjih odstavkov tega člena je
treba posredovati inšpektorju, pristojnemu za nadzor po tem
pravilniku, če ta to zahteva.
8. člen
(1) Kakovost komposta se vrednoti na podlagi rezultatov meritev
parametrov komposta, na podlagi katerih se ugotavlja
izpolnjevanje kakovostnih zahtev komposta v skladu s predpisom,
ki ureja vnos rastlinskih hranil v tla.
(2) Meritve parametrov komposta iz prejšnjega odstavka se
izvedejo po zaključku kompostiranja.
(3) Meritve parametrov komposta je treba zagotavljati:
– vsako leto enkrat v mali komunalni kompostarni, razen meritev
prisotnosti mikrobioloških parametrov, ki se izvajajo najmanj
dvakrat letno,
– vsakih šest mesecev v kompostarni, katere letna zmogljivost ni
večja od 1.000 ton proizvedenega komposta,
– vsake tri mesece oziroma za 1.000 ton proizvedenega komposta v
kompostarni, katere letna zmogljivost je med 1.000 in 10.000 ton
proizvedenega komposta, in
– vsak mesec v kompostarni, ki letno proizvede več kot 10.000
ton komposta.
(4) Meritve parametrov komposta lahko izvaja oseba, ki je
pridobila pooblastilo za izvajanje meritev parametrov komposta
po predpisu, ki ureja obratovalni monitoring pri vnosu nevarnih
snovi in rastlinskih snovi v tla.
(5) Upravljavec kompostarne mora poročilo o meritvah parametrov
komposta, ki je izdelano v skladu s predpisom, ki ureja
obratovalni monitoring pri vnosu nevarnih snovi in rastlinskih
snovi v tla, shraniti za obdobje najmanj 5 let.
9. člen
(1) Ministrstvo, pristojno za okolje (v nadaljnjem besedilu:
ministrstvo) lahko na podlagi vloge upravljavca kompostarne
odobri za kompostarno, za katero je določena pogostost meritev
več kot štirikrat letno, zmanjšanje pogostosti meritev
parametrov komposta razen mikrobioloških parametrov, če iz
rezultatov meritev parametrov komposta ugotovi, da sta količina
proizvedenega komposta in onesnaženost komposta z nevarnimi
snovmi enaki skozi najmanj triletno obdobje, nobena od meritev
parametrov komposta pa ne presega vrednosti, določene za kompost
z omejeno uporabo v predpisu, ki ureja vnos nevarnih snovi in
rastlinskih hranil v tla.
(2) Ministrstvo lahko na podlagi vloge upravljavca kompostarne
odobri za posamezno kompostarno ali malo komunalno kompostarno
opustitev meritve enega ali več parametrov komposta razen
mikrobioloških parametrov, če iz rezultatov meritev parametrov
komposta ugotovi, da je v obdobju najmanj dveh let v vseh
vzorcih vsebnost teh parametrov komposta manjša od 25 odstotkov
vrednosti, ki je za te parametre komposta določena za kompost z
neomejeno uporabo v predpisu, ki ureja vnos nevarnih snovi in
rastlinskih hranil v tla.
(3) Zmanjšanje pogostosti meritev ali opustitev meritev
posameznih parametrov komposta lahko ministrstvo odobri za čas
največ treh let.
(4) Vloga iz prvega in drugega odstavka tega člena mora
vsebovati poročilo o meritvah parametrov komposta, izdelano v
skladu s predpisom, ki ureja obratovalni monitoring pri vnosu
nevarnih snovi in rastlinskih snovi v tla, in mnenje izvajalca
meritev parametrov komposta iz prejšnjega člena, iz katerega je
razvidno, da je zahtevana sprememba programa meritev parametrov
komposta upravičena.
10. člen
(1) Kompost je primeren za uporabo kot rastlinsko hranilo, če
glede deleža nezaželenih primesi, mikrobioloških zahtev in
vsebnosti nevarnih snovi izpolnjuje zahteve iz predpisa, ki
ureja vnos nevarnih snovi in rastlinskih snovi v tla.
(2) Če se kompost skladišči na območju kompostarne, je treba
ugotavljati mikrobiološko ustreznost tudi v času skladiščenja
ali ob zaključku skladiščenja.
11. člen
(1) Upravljavec kompostarne ali male komunalne kompostarne mora
določiti osebo, ki je odgovorna za zanesljivo izvajanje
predpisanih postopkov, in njenega namestnika, podatke o njiju pa
sporočiti inšpektoratu, pristojnemu za varstvo okolja.
(2) Odgovorna oseba ali njen namestnik iz prejšnjega odstavka
mora biti v času prevzemanja biološko razgradljivih odpadkov na
območju kompostarne.
12. člen
(1) Upravljavec kompostarne ali male komunalne kompostarne mora
imeti poslovnik za obratovanje kompostarne oziroma male
komunalne kompostarne.
(2) Poslovnik iz prejšnjega odstavka obsega:
– naziv upravljavca in opis kompostarne oziroma male komunalne
kompostarne,
– seznam vrst in količin biološko razgradljivih odpadkov, ki se
skladno z dovoljenjem lahko kompostirajo,
– podatke o obratovanju: obratovalni čas, opis načina
prevzemanja biološko razgradljivih odpadkov, opis načina in
metod kompostiranja, opis ravnanja z odpadnimi vodami, opis
ravnanja z odpadnimi nezaželenimi primesmi in drugimi odpadki,
ki nastajajo pri kompostiranju, ter opis skladiščenja, pakiranja
ter dajanja proizvedenega komposta v promet ali v uporabo,
– navodila za izvajanje preverjanja temperature v procesu
kompostiranja in kakovosti komposta,
– navodila za vzdrževalna dela,
– navodila za čiščenje in razkuževanje opreme in območja
kompostiranja,
– navodila za izvajanje ukrepov varstva pred neželenimi
organizmi,
– navodila za higienski nadzor na območju kompostiranja,
– navodila za redne tehnične preglede naprav in opreme,
– navodila za ukrepanje v primeru ekološke nesreče in
– navodila za vodenje in shranjevanje obratovalnega dnevnika.
(3) Poslovnik iz prvega odstavka tega člena mora imeti naslednje
priloge:
– projekt izvedenih del za območje kompostiranja, na podlagi
katerega je izdano uporabno dovoljenje,
– program obratovalnega monitoringa za spremljanje procesa
kompostiranja in kakovosti komposta,
– načrt ravnanja z odpadki, izdelan v skladu s predpisom, ki
ureja ravnanje z odpadki, in na podlagi katerega je izdano
dovoljenje za kompostiranje.
13. člen
(1) Upravljavec kompostarne ali male komunalne kompostarne mora
vodenje evidence, določene s predpisom, ki ureja ravnanje z
odpadki, zagotoviti v obliki obratovalnega dnevnika.
(2) V obratovalni dnevnik iz prejšnjega odstavka se dnevno
vpisujejo podatki o:
– količini, vrsti in imetniku prevzetih biološko razgradljivih
odpadkov,
– zavrnitvi določenih odpadkov,
– opravljenih meritvah temperature med procesom kompostiranja in
meritvah kakovosti komposta,
– odstranjevanju odpadnih nezaželenih primesi in drugih
odpadkov, ki nastajajo pri kompostiranju,
– oddaji proizvedenega komposta,
– opravljenih vzdrževalnih delih na napravah in opremi,
– izvedenih delih čiščenja in razkuževanja, varstva pred
škodljivci, higienskega nadzora, tehničnih pregledih naprav in
opreme ter drugih pomembnih dogodkih v zvezi s kompostiranjem.
(3) Obratovalni dnevnik je treba voditi v obliki vezane knjige z
oštevilčenimi stranmi in ga hraniti do prenehanja obratovanja
kompostarne oziroma male komunalne kompostarne.
IV. KOMPOSTIRANJE ŽIVALSKIH STRANSKIH PROIZVODOV KATEGORIJE
3
14. člen
Če se v kompostarni kompostirajo živalski stranski proizvodi
kategorije 3, mora upravljavec kompostarne izpolnjevati zahteve
iz predpisov na področju veterine, ki urejajo zdravstvena
pravila za živalske stranske proizvode, ki niso namenjeni
prehrani ljudi.
V. DOVOLJENJE ZA KOMPOSTIRANJE
15. člen
(1) Za kompostiranje v kompostarni ali mali komunalni
kompostarni je treba pridobiti dovoljenje ministrstva.
(2) Vlogi za dovoljenje za kompostiranje mora biti poleg načrta
o ravnanju z odpadki v skladu s predpisom, ki ureja ravnanje z
odpadki, in dokazil o izpolnjevanju pogojev za pridobitev
dovoljenja za predelavo odpadkov v skladu s predpisom, ki ureja
ravnanje z odpadki, priložen tudi opis čiščenja ter odvajanja
odpadnih voda iz območja kompostiranja.
(3) Če se v kompostarni obdelujejo živalski stranski proizvodi
kategorije 3, izda ministrstvo dovoljenje za kompostiranje, če
je kompostiranje predhodno odobrila Veterinarska uprava
Republike Slovenije (v nadaljnjem besedilu: VURS) v skladu s
predpisi, ki urejajo zdravstvena pravila za živalske stranske
proizvode, ki niso namenjeni prehrani ljudi.
16. člen
Z dovoljenjem za kompostiranje se določi:
– vrste biološko razgradljivih odpadkov iz priloge 1 tega
pravilnika, ki se v kompostarni lahko kompostirajo,
– celotno količino biološko razgradljivih odpadkov, namenjenih
kompostiranju, in zmogljivost kompostarne,
– vsebina poslovnika za obratovanje kompostarne iz 12. člena
tega pravilnika,
– vsebino in obseg programa obratovalnega monitoringa
proizvodnje komposta,
– način dajanja komposta v promet ali v uporabo.
VI. DAJANJE KOMPOSTA NA TRG
17. člen
(1) Kompost, ki je proizveden v mali komunalni kompostarni ali v
hišnih kompostnikih, je prepovedano dajati na trg.
(2) Kompost, ki je proizveden s hišnim kompostiranjem ali v mali
komunalni kompostarni, se ne sme uporabljati na pašnikih.
18. člen
(1) Upravljavec kompostarne mora pred dajanjem komposta na trg
zagotoviti, da:
– je kompost izdelan skladno z zahtevami tega pravilnika in
– glede na parametre komposta proizvedeni kompost razvrsti med
komposte z neomejeno uporabo ali komposte z omejeno uporabo, na
podlagi meril iz predpisa, ki ureja vnos nevarnih snovi in
rastlinskih hranil v tla.
(2) Upravljavec komposta mora zagotoviti, da je na embalaži
komposta, ki ga daje na trg, tako osnovni kot ovojni, vidno
zapisana informacija v slovenskem jeziku z vsebino iz priloge 2,
ki je sestavni del tega pravilnika.
(3) Kompost z neomejeno rabo je treba na informaciji iz
prejšnjega odstavka označiti kot kompost razreda 1, kompost z
omejeno rabo pa kot kompost razreda 2.
(4) Informacija iz drugega odstavka tega člena mora biti do
uporabe komposta čitljiva, neizbrisna in nameščena na vidno
mesto embalaže komposta.
(5) Če kompostarna ni na ozemlju Republike Slovenije, mora
zagotoviti izpolnjevanje pogojev dajanja komposta na trg iz
druge alinee prvega odstavka in drugega odstavka tega člena
dobavitelj komposta.
(6) Z informacijo o kompostu iz drugega odstavka tega člena
upravljavec kompostarne ali dobavitelj komposta, če gre za
kompost iz kompostarne, ki ni na ozemlju Republike Slovenije,
zagotavljata na lastno odgovornost, da je objavljena informacija
o parametrih komposta pridobljena na podlagi meritev parametrov
komposta skladno z določbami tega pravilnika.
19. člen
(1) Na zahtevo pristojnega inšpektorja mora dobavitelj komposta
zagotoviti poročilo o meritvah parametrov komposta iz 8. člena
tega pravilnika v roku, ki ga ta določi.
(2) Če je poročilo o meritvah parametrov komposta iz prejšnjega
odstavka v tujem jeziku, mora dobavitelj komposta zagotoviti
povzetek poročila o meritvah parametrov komposta v slovenskem
jeziku. Iz vsebine povzetka morajo biti razvidni podatki o:
– vrsti biološko razgradljivih odpadkov, iz katerih je
proizveden kompost,
– kompostarni in načinu kompostiranju,
– o pogostosti meritev parametrov komposta,
– o uporabljenih merilnih metodah,
– o izmerjenih vrednostih parametrov komposta.
20. člen
(1) Dobavitelj komposta mora za kompost z omejeno uporabo
zagotoviti, da je zanj pred predajo končnemu uporabniku pridobil
dovoljenje za uporabo komposta v skladu s predpisom, ki ureja
vnos rastlinskih hranil in nevarnih snovi v tla.
(2) Če dobavitelj ni proizvajalec komposta in če gre za kompost
iz kompostarne, ki je na ozemlju Republike Slovenije, lahko
dobavitelj preda kompost z omejeno uporabo končnemu uporabniku,
če je dovoljenje za uporabo komposta iz prejšnjega odstavka
pridobil proizvajalec komposta.
(3) Dobavitelj komposta lahko preda kompost za omejeno uporabo
samo tistemu končnemu uporabniku komposta, ki ima kot lastnik,
zakupnik ali najemnik pravico uporabe zemljišča, za katerega je
izdano dovoljenje za uporabo komposta z omejeno uporabo v skladu
s predpisom, ki ureja vnos rastlinskih hranil in nevarnih snovi
v tla.
(4) Določbe prejšnjega člena in prejšnjih odstavkov tega člena
se uporabljajo tudi za mešanico kompostov z drugimi snovmi.
21. člen
(1) Če se kompost ne more razvrstiti med komposte z neomejeno
ali omejeno rabo, mora upravljavec kompostarne, v kateri je bil
kompost proizveden, ali dobavitelj komposta, če gre za kompost,
ki ni bil proizveden na ozemlju Republike Slovenije, zagotoviti
njegovo uporabo kot kompost za nekmetijsko uporabo.
(2) Če dobavitelj ali proizvajalec komposta za kompost ne more
pridobiti dovoljenja za nekmetijsko uporabo v skladu s
predpisom, ki ureja vnos rastlinskih hranil in nevarnih snovi,
mora zagotoviti njegovo odstranjevanje v skladu s predpisi, ki
urejajo ravnanje z odpadki.
VII. PRENEHANJE KOMPOSTIRANJA
22. člen
(1) Če iz rednih meritev parametrov komposta sledi, da kompost
na podlagi meril iz predpisa, ki ureja vnos nevarnih snovi in
rastlinskih snovi v tla, ni primeren za uporabo kot rastlinsko
hranilo, mora upravljavec kompostarne ali male komunalne
kompostarne o tem nemudoma obvestiti ministrstvo in zagotoviti,
da neprimeren kompost ne gre v promet ali v uporabo kot
rastlinsko hranilo.
(2) Če se v kompostarni kompostirajo živalski stranski proizvodi
kategorije 3, mora upravljavec kompostarne v primeru iz
prejšnjega odstavka obvestiti tudi območni urad VURS.
(3) Z dajanjem komposta na trg ali v uporabo kot rastlinsko
hranilo se v primerih iz prvega in drugega odstavka tega člena
lahko nadaljuje, ko o tem odloči ministrstvo. Če gre za
kompostarno iz prejšnjega odstavka ministrstvo odloči o
nadaljnjem dajanju komposta na trg, če je dajanje komposta na
trg odobrila tudi VURS.
(4) Ministrstvo odloči o nadaljnjem dajanju komposta na trg ali
v uporabo kot rastlinsko hranilo, če na podlagi najmanj dveh
zaporednih meritev parametrov komposta, ki jih mora zagotoviti
upravljavec kompostarne ali male komunalne kompostarne na
podlagi programa meritev, sledi, da kompost izpolnjuje zahteve
iz prejšnjega člena.
(5) Program meritev iz prejšnjega odstavka določi ministrstvo na
podlagi vloge upravljavca kompostarne ali male komunalne
kompostarne.
VIII. NADZOR
23. člen
(1) Nadzor nad izvajanjem tega pravilnika razen določb prvega
odstavka 17. člena in določb drugega, tretjega in četrtega
odstavka 18. člena tega pravilnika opravljajo inšpektorji za
okolje Inšpektorata Republike Slovenije za okolje in prostor.
(2) Nadzor nad izvajanjem določb prvega odstavka 17. člena in
drugega, tretjega in četrtega odstavka 18. člena tega pravilnika
na trgu opravljajo inšpektorji Tržnega inšpektorata Republike
Slovenije.
(3) Če gre za kompostiranje živalskih stranskih proizvodov
kategorije 3, opravljajo nadzor nad obratovanjem kompostarn tudi
inšpektorji Veterinarske uprave Republike Slovenije v skladu s
predpisi, ki urejajo zdravstvena pravila za živalske stranske
proizvode, ki niso namenjeni prehrani ljudi.
24. člen
(1) Če inšpektor Tržnega inšpektorata Republike Slovenije
ugotovi, da informacija o kompostu, ki je v prometu, ni v skladu
z določbami tega pravilnika, mora dobavitelj komposta poskrbeti
za to, da bo kompost glede določb, ki zadevajo informacijo,
izpolnjevali zahteve tega pravilnika.
(2) Dobavitelj komposta mora končati kršitev pod pogoji, ki jih
določi pristojni inšpektor iz prejšnjega odstavka.
(3) Če dobavitelj komposta neustreznosti, ki jih pristojni
inšpektor prvega odstavka tega člena ugotovi, ne odpravi, mora
pristojni inšpektor odrediti, da se za kompost prepreči oziroma
prepove dajanje v promet, ali da se kompost umakne s trga.
25. člen
Če inšpektor za okolje na podlagi naključnih meritev ugotovi, da
kompost, ki je dan končnemu uporabniku v uporabo, ne ustreza
glede na namen uporabe merilom iz predpisa, ki ureja vnos
rastlinskih hranil in nevarnih snovi v tla, mora odrediti, da
proizvajalec komposta ali dobavitelj komposta, če gre za
kompost, ki ni bil proizveden na ozemlju Republike Slovenije,
kompost uporabi na način, ki ni v nasprotju s predpisom, ki
ureja vnos rastlinskih hranil in nevarnih snovi v tla, ali, da
se ga odstrani v skladu s predpisom, ki ureja ravnanje z odpadki.
26. člen
(1) Če inšpektor za okolje ugotovi, da se v kompostarni ne
proizvaja kompost v skladu s tem pravilnikom, mora upravljavec
kompostarne odpraviti pomanjkljivosti pod pogoji, ki jih določi
inšpektor.
(2) Če upravljavec kompostarne ne odpravi pomanjkljivosti pod
pogoji iz prejšnjega odstavka, mora inšpektor za okolje odrediti
prekinitev kompostiranja in odstranitev komposta in biološko
razgradljivih odpadkov na območju kompostarne v skladu s
predpisi, ki urejajo ravnanje z odpadki.
IX. PREHODNE IN KONČNA DOLOČBA
27. člen
(1) Upravljavci obstoječih kompostarn morajo pridobiti
dovoljenje za kompostiranje do 31. decembra 2004.
(2) Upravljavci kompostarn in uvozniki komposta morajo uskladiti
dajanje komposta in mešanic komposta z drugimi snovmi na trg z
določbami tega pravilnika najkasneje do 31. decembra 2004.
28. člen
Ta pravilnik začne veljati petnajsti dan po objavi v Uradnem
listu Republike Slovenije.
PRILOGA 1
Biološko razgradljivi odpadki
+-----------------+-------------------------------------------------------------+
| Številka | |
| iz | |
|klasifikacijskega| Dopolnilo k opisu biološko razgradljivih odpadkov, primernih|
| seznama | za kompostiranje |
| odpadkov | |
+-----------------+-------------------------------------------------------------+
|02 01 01 |odpadki in blata čistilnih naprav odpadne vode, razen |
| |odpadkov in blata čistilnih naprav za odpadne vode iz obratov|
| |za toplotno obdelavo odpadkov živalskega izvora, ki so v |
| |skladu s predpisi na področju veterinarstva razvrščeni med |
| |stranske živalske proizvode kategorije 1 in 2, ter blata |
| |čistilnih naprav za odpadne vode klavnic |
+-----------------+-------------------------------------------------------------+
|02 01 02 |odpadki živalskega izvora, ki so v skladu s predpisi na |
| |področju veterinarstva razvrščeni med stranske živalske |
| |proizvode kategorije 3, in gnoja ter vsebina prebavna trakta,|
| |ločenega od tkiv prebavnega trakta, ki izvirajo od živali in |
| |so stranski živalski proizvodi kategorije 2 |
+-----------------+-------------------------------------------------------------+
|02 01 03 |odpadna rastlinska tkiva |
+-----------------+-------------------------------------------------------------+
|02 01 06 |živalski iztrebki, urin in gnoj, vključno z onesnaženo slamo |
+-----------------+-------------------------------------------------------------+
|02 01 07 |odpadki pri izkoriščanju gozdov |
+-----------------+-------------------------------------------------------------+
|02 01 99 |predelane živalske beljakovine, ki so nastale pri toplotni |
| |obdelavi odpadkov živalskega izvora, ki so v skladu s |
| |predpisi na področju veterinarstva razvrščene med stranske |
| |živalske proizvode kategorije 2 in 3 |
+-----------------+-------------------------------------------------------------+
|02 02 01 |odpadki in blato čistilnih naprav odpadne vode, razen |
| |odpadkov in blata čistilnih naprav za odpadne vode iz obratov|
| |za toplotno obdelavo odpadkov živalskega izvora, ki so v |
| |skladu s predpisi na področju veterinarstva razvrščeni med |
| |stranske živalske proizvode kategorije 1 in 2, ter blata |
| |čistilnih naprav za odpadne vode klavnic |
+-----------------+-------------------------------------------------------------+
|02 02 02 |kože majhnih ali velikih živali, kopita in parklji, ščetine |
| |prašičev, perje, volna, rogovi, dlaka in krzno, če so od |
| |živali, ki so bile zaklane v klavnici in za katere je bilo v |
| |skladu s predpisi na področju veterinarstva ugotovljeno, da |
| |so primerne za hrano, ali od živali, ki niso kazale kliničnih|
| |znakov bolezni, ki se prenašajo na druge živali ali ljudi |
+-----------------+-------------------------------------------------------------+
| 02 02 03 |odpadki, ki so nastali pri pripravi in predelavi mesa, rib in|
| |drugih živil živalskega izvora in so neprimerne za uporabo |
| |ali predelavo: |
| |– deli zaklanih živali, ki so v skladu s predpisi na področju|
| |veterinarstva primerni za hrano, vendar niso namenjeni za |
| |hrano iz komercialnih razlogov, |
| |– deli zaklanih živali, zavrnjeni kot neustrezni za hrano v |
| |skladu s predpisi na področju veterinarstva, vendar ne kažejo|
| |nobenih znakov bolezni, prenosljivih na ljudi ali živali in |
| |izvirajo iz trupov, primernih za hrano, |
| |– kri živali razen prežvekovalcev, zaklanih v klavnici in za |
| |katere je bilo po predhodnem pregledu pred zakolom |
| |ugotovljeno, da so primerne za prehrano ljudi, |
| |– stranski živalski proizvodi, nastali v proizvodnji |
| |izdelkov, namenjenih za hrano, vključno z razmaščenimi kostmi|
| |in ocvirki, |
| |– živila živalskega izvora, ali živila, ki vsebujejo izdelke |
| |živalskega izvora, razen organskih kuhinjskih odpadkov, ki |
| |niso več namenjeni prehrani ljudi iz komercialnih razlogov, |
| |ali zaradi problemov pri izdelavi ali zaradi napak pri |
| |pakiranju, in ne predstavljajo nobenih tveganj za zdravje |
| |ljudi in živali, |
| |– surovo mleko od živali, ki ne kažejo kliničnih znakov |
| |bolezni, ki so prenosljive na ljudi ali živali, |
| |– ribe ali druge morske živali, razen morskih sesalcev, |
| |ulovljene na odprtem morju za namene proizvodnje ribje moke, |
| |– sveži stranski proizvodi iz rib iz obratov za proizvodnjo |
| |ribjih izdelkov za hrano, |
| |– jajčne lupine, stranski proizvodi valilnic in stranski |
| |proizvodi iz počenih jajc, ki izvirajo od živali, ki niso |
| |kazale kliničnih znakov bolezni, prenosljivih na ljudi in |
| |živali, in |
| |drugi odpadki živalskega izvora, ki v skladu s predpisi na |
| |področju veterinarstva niso razvrščeni med stranske živalske |
| |proizvode 3. kategorije |
+-----------------+-------------------------------------------------------------+
|02 02 04 |blato iz čiščenja odpadne vode iz naprav in objektov za |
| |pripravo in predelavo mesa, rib in drugih živil živalskega |
| |izvora, če ne vsebujejo odpadkov živalskega izvora, ki so v |
| |skladu s predpisi na področju veterinarstva razvrščeni med |
| |stranske živalske proizvode kategorije 1 in 2 |
+-----------------+-------------------------------------------------------------+
|02 02 99 |mulji pri proizvodnji želatine, želatinski drobci, perje in |
| |vsebine želodcev in črevesja, če so od živali, za katere je v|
| |skladu s predpisi na področju veterinarstva ugotovljeno, da |
| |so primerne za prehrano ljudi |
+-----------------+-------------------------------------------------------------+
|02 03 01 |blato pri pranju, čiščenju, lupljenju, centrifugiranju in |
| |ločevanju pri pripravi in predelavi sadja, vrtnin, žitaric, |
| |jedilnih olj ter pri konzerviranju sadja in vrtnin |
+-----------------+-------------------------------------------------------------+
|02 03 04 |snovi, neprimerne za uporabo ali predelavo pri pripravi in |
| |predelavi sadja, vrtnin, žitaric, jedilnih olj ter pri |
| |konzerviranju sadja in vrtnin |
+-----------------+-------------------------------------------------------------+
|02 03 05 |blato čistilnih naprav odpadne vode, če izpolnjuje zahteve za|
| |vnos blata v tla, določene v predpisu, ki ureja vnos nevarnih|
| |snovi in rastlinskih hranil v tla |
+-----------------+-------------------------------------------------------------+
|02 03 99 |ostanki pri proizvodnji škroba, začimb, melas in sirupov, ki |
| |nastajajo pri predelavi sadja, vrtnin in žitaric |
+-----------------+-------------------------------------------------------------+
|02 04 02 |blato čistilnih naprav odpadne vode, razen blata čistilnih |
| |naprav za odpadne vode iz obratov za toplotno obdelavo |
| |odpadkov živalskega izvora, ki so v skladu s predpisi na |
| |področju veterinarstva razvrščeni med stranske živalske |
| |proizvode kategorije 1 in 2, ter blata čistilnih naprav za |
| |odpadne vode klavnic |
+-----------------+-------------------------------------------------------------+
|02 04 03 |če so izpolnjene zahteve za vnos blata v tla, določene v |
| |predpisu, ki ureja vnos nevarnih snovi in rastlinskih hranil |
| |v tla |
+-----------------+-------------------------------------------------------------+
|02 05 01 |snovi, neprimerne za uporabo ali predelavo, ki nastajajo pri |
| |proizvodnji mlečnih izdelkov |
+-----------------+-------------------------------------------------------------+
|02 05 02 |blato čistilnih naprav odpadne vode, razen blata čistilnih |
| |naprav za odpadne vode iz obratov za toplotno obdelavo |
| |odpadkov živalskega izvora, ki so v skladu s predpisi na |
| |področju veterinarstva razvrščeni med stranske živalske |
| |proizvode kategorije 1 in 2, ter blata čistilnih naprav za |
| |odpadne vode klavnic |
+-----------------+-------------------------------------------------------------+
|02 05 99 |sirotka |
+-----------------+-------------------------------------------------------------+
|02 06 01 |odpadno testo in druge snovi, ki so neprimerne za uporabo ali|
| |predelavo in nastajajo v pekarnah in slaščičarnah |
+-----------------+-------------------------------------------------------------+
|02 06 03 |če so izpolnjene zahteve za vnos blata v tla, določene v |
| |predpisu, ki ureja vnos nevarnih snovi in rastlinskih hranil |
| |v tla |
+-----------------+-------------------------------------------------------------+
|02 07 01 |odpadki pri pranju, čiščenju in mehanskem drobljenju surovin,|
| |ki nastajajo pri proizvodnji alkoholnih in brezalkoholnih |
| |pijač |
+-----------------+-------------------------------------------------------------+
|02 07 02 |odpadna zrna, sadje in krompirjeva kaša ter blata, ki nastane|
| |pri destilaciji žganih pijač |
+-----------------+-------------------------------------------------------------+
|02 07 04 |sadni sokovi in druge snovi, ki so neprimerne za uporabo ali |
| |predelavo in nastajajo pri proizvodnji alkoholnih in |
| |brezalkoholnih pijač |
+-----------------+-------------------------------------------------------------+
| 02 07 05 |blato iz čiščenja odpadnih vod, če so izpolnjene zahteve za |
| |vnos blata v tla, določene v predpisu, ki ureja vnos nevarnih|
| |snovi in rastlinskih hranil v tla |
+-----------------+-------------------------------------------------------------+
|02 07 99 |luščine, kal in prah slada, porabljeni hmelj, usedline in |
| |mulji iz pivovarn, mulji iz proizvodnje vina, jabolčna mezga,|
| |vinske usedline ter kvas odpadne kvasine |
+-----------------+-------------------------------------------------------------+
|03 01 01 |lubje |
|in | |
|03 03 01 | |
+-----------------+-------------------------------------------------------------+
|03 01 05 |žagovina in lesna volna |
+-----------------+-------------------------------------------------------------+
|03 03 02 |če so izpolnjene zahteve za vnos blata čistilnih naprav v |
| |tla, določene v predpisu, ki ureja vnos nevarnih snovi in |
| |rastlinskih hranil v tla |
+-----------------+-------------------------------------------------------------+
|03 03 05 |če so izpolnjene zahteve za vnos blata čistilnih naprav v |
| |tla, določene v predpisu, ki ureja vnos nevarnih snovi in |
| |rastlinskih hranil v tla |
+-----------------+-------------------------------------------------------------+
|03 03 07 | |
+-----------------+-------------------------------------------------------------+
|03 03 08 | |
+-----------------+-------------------------------------------------------------+
|03 03 09 | |
+-----------------+-------------------------------------------------------------+
|03 03 10 |če so izpolnjene zahteve za vnos blata čistilnih naprav v |
| |tla, določene v predpisu, ki ureja vnos nevarnih snovi in |
| |rastlinskih hranil v tla |
+-----------------+-------------------------------------------------------------+
|03 03 11 |če so izpolnjene zahteve za vnos blata čistilnih naprav v |
| |tla, določene v predpisu, ki ureja vnos nevarnih snovi in |
| |rastlinskih hranil v tla |
+-----------------+-------------------------------------------------------------+
|04 01 06 |če so izpolnjene zahteve za vnos blata čistilnih naprav v |
| |tla, določene v predpisu, ki ureja vnos nevarnih snovi in |
| |rastlinskih hranil v tla |
+-----------------+-------------------------------------------------------------+
|04 01 07 |če so izpolnjene zahteve za vnos blata čistilnih naprav v |
| |tla, določene v predpisu, ki ureja vnos nevarnih snovi in |
| |rastlinskih hranil v tla |
+-----------------+-------------------------------------------------------------+
|04 02 20 |če so izpolnjene zahteve za vnos blata čistilnih naprav v |
| |tla, določene v predpisu, ki ureja vnos nevarnih snovi in |
| |rastlinskih hranil v tla |
+-----------------+-------------------------------------------------------------+
|04 02 21 |odpadna celulozna vlakna, odpadna rastlinska vlakna in |
| |odpadna volna, ki nataja pri proizvodnji tekstilij |
+-----------------+-------------------------------------------------------------+
|04 02 22 |če ne vsebujejo odpadkov živalskega izvora, ki so v skladu s |
| |predpisi na področju veterinarstva razvrščeni med stranske |
| |živalske proizvode kategorije 1 in 2 |
+-----------------+-------------------------------------------------------------+
|07 05 14 |pulpa iz zdravilnih rastlin, micelij, ostanki gobjih |
| |substratov in odpadni proteini, ki nastajajo pri proizvodnji,|
| |pripravi, dobavi in uporabi farmacevtskih proizvodov |
+-----------------+-------------------------------------------------------------+
|15 01 01 | |
+-----------------+-------------------------------------------------------------+
|15 01 03 | |
+-----------------+-------------------------------------------------------------+
|15 01 05 |če gre za sestavljeno embalažo iz biorazgradljivih |
| |materialov, kot so les, papir, slama in podobno |
+-----------------+-------------------------------------------------------------+
|16 03 06 |organski odpadki od neuspelih proizvodnih serij, ki ne |
| |vsebujejo nevarnih snovi |
+-----------------+-------------------------------------------------------------+
|17 02 01 |les iz gradbenih materialov, če ne vsebuje premazov in lepil |
| |z nevarnimi snovmi |
+-----------------+-------------------------------------------------------------+
|19 06 04 | |
+-----------------+-------------------------------------------------------------+
|19 06 06 |če ne vsebujejo odpadkov živalskega izvora, ki so v skladu s |
| |predpisi na področju veterinarstva razvrščeni med stranske |
| |živalske proizvode kategorije 1 in 2 |
+-----------------+-------------------------------------------------------------+
|19 08 05 |če so izpolnjene zahteve za vnos blata čistilnih naprav v |
| |tla, določene v predpisu, ki ureja vnos nevarnih snovi in |
| |rastlinskih hranil v tla |
+-----------------+-------------------------------------------------------------+
|19 08 12 |če so izpolnjene zahteve za vnos blata čistilnih naprav v |
| |tla, določene v predpisu, ki ureja vnos nevarnih snovi in |
| |rastlinskih hranil v tla |
+-----------------+-------------------------------------------------------------+
|19 08 14 |če so izpolnjene zahteve za vnos blata čistilnih naprav v |
| |tla, določene v predpisu, ki ureja vnos nevarnih snovi in |
| |rastlinskih hranil v tla |
+-----------------+-------------------------------------------------------------+
|19 09 01 | |
+-----------------+-------------------------------------------------------------+
|19 09 02 |če so izpolnjene zahteve za vnos blata čistilnih naprav v |
| |tla, določene v predpisu, ki ureja vnos nevarnih snovi in |
| |rastlinskih hranil v tla |
+-----------------+-------------------------------------------------------------+
|19 09 03 |če so izpolnjene zahteve za vnos blata čistilnih naprav v |
| |tla, določene v predpisu, ki ureja vnos nevarnih snovi in |
| |rastlinskih hranil v tla |
+-----------------+-------------------------------------------------------------+
|20 01 01 |odpadni papir, če se ga dodaja biološkim odpadkom v |
| |količinah, ki ne presegajo 10% teže suhe snovi odpadkov, in |
| |ne gre za papirne tapete ali papir visokega sijaja |
+-----------------+-------------------------------------------------------------+
|20 01 08 |organski kuhinjski odpadki, če ne nastajajo kot odpadki iz |
| |gostinskih dejavnosti v mednarodnem letalskem ali ladijskem |
| |prometu |
+-----------------+-------------------------------------------------------------+
|20 01 38 | |
+-----------------+-------------------------------------------------------------+
|20 02 01 |odpadki rastlinskega izvora iz vrtov in parkov, razen rastlin|
| |iz roba cest |
+-----------------+-------------------------------------------------------------+
|20 03 02 |odpadki iz živilskih trgov, če so ločeno zbrani |
+-----------------+-------------------------------------------------------------+
|20 03 04 |če so izpolnjene zahteve za vnos blata čistilnih naprav v |
| |tla, določene v predpisu, ki ureja vnos nevarnih snovi in |
| |rastlinskih hranil v tla |
+-----------------+-------------------------------------------------------------+
|20 03 06 |odpadki, ki nastanejo pri čiščenju komunalne odpadne vode, |
| |vključno z blatom čistilnih naprav, če njegovi parametri ne |
| |presegajo parametrov za kompost za neomejeno rabo |
+-----------------+-------------------------------------------------------------+
|20 03 07 |kosovni odpadki iz lesa, če ne vsebujejo premazov in lepil z |
| |nevarnimi snovmi |
+-----------------+-------------------------------------------------------------+
PRILOGA 2
Vsebina oznake na embalaži za kompost
1. besedilo: "Kompost razreda 1, izdelan v skladu z zahtevami
predpisa, ki ureja predelavo biološko razgradljivih odpadkov v
kompost" če gre za kompost z neomejeno rabo in "Kompost razreda
2, izdelan v skladnu z zahtevami predpisa, ki ureja predelavo
biološko razgradljivih odpadkov v kompost" če gre za kompost z
omejeno rabo,
2. besedilo "primeren kot rastlinsko hranilo", če ustreza
predpisom, ki urejajo rastlinska hranila,
3. ime proizvajalca ali znamko komposta in naslov osebe, ki je
odgovorna za trženje komposta,
4. ime in naslov kraja proizvodnje,
5. hranljivost sestavin,
6. vrednosti parametrov komposta, na podlagi katerih se komposte
razvršča v razreda kakovosti po merilih predpisa, ki ureja vnos
nevarnih snovi in rastlinskih hranil v tla,
7. navodila za uporabo s poudarkom na največji količini, ki se jo
lahko vnaša v tla,
8. opozorilo, da je treba pridobiti dovoljenje ministrstva,
pristojnega za okolje, za uporabo komposta, če gre za kompost
razreda 2.
|